ಸಾಕಷ್ಟು ದಂತಕಥೆಯ ಸ್ಥಾನಮಾನ ಕೊಟ್ಟಿದ್ದರೂ, ಕಡಲುಕೋಳಿಗಳು ಮನುಷ್ಯರ ನೇರ ಅಥವಾ ಪರೋಕ್ಷ ಅಪಾಯದಿಂದ ತಪ್ಪಿಸಿಕೊಳ್ಳಲಾಗಿಲ್ಲ. ಪಾಲಿನೇಷ್ಯಾದವರು ಮತ್ತು ಅಲ್ಯೆಟ್ ಇಂಡಿಯನ್‌‌ ಜನರು ಮೊದಲು ಕಡಲಕೋಳಗಳ ಬೇಟೆಯಲ್ಲಿ ತೊಡಗಿದರು ಮತ್ತು ಕೆಲವು ಸಂದರ್ಭದಲ್ಲಿ ಹಲವು ದ್ವೀಪಗಳಿಂದ ಕಡಲುಕೋಳಿಗಳು ನಿರ್ಮೂಲನೆಗೊಳ್ಳುವಂತೆ ಮಾಡಿದರು(ಈಸ್ಟರ್ ದ್ವೀಪಗಳು). ಐರೋಪ್ಯರು ವಿಶ್ವಾದ್ಯಂತ ಸಮುದ್ರಯಾನದಲ್ಲಿ ತೊಡಗಿದಂತೆ, ಅವರೂ ಕಡಲುಕೋಳಿಗಳ ಬೇಟೆಯಾಡಲಾರಂಭಿಸಿದರು. ಅವರಿಗೆ ದೋಣಿಗಳಲ್ಲಿ "ಮೀನುಗಾರಿಕೆ" ಮಾಡುವುದು ತಾಜಾ ಮೀನಿನ ಅಡುಗೆ ಮಾಡಿ ತಿನ್ನಲು ಅಥವಾ ಅದೊಂದು ಮೋಜಿನ ಕ್ರೀಡೆಯಾಗಿತ್ತು. ಆಸ್ಟ್ರೇಲಿಯಾದ ಗಡಿಭಾಗದಲ್ಲಿ ಇವರ ಕ್ರೀಡೆ ಅತ್ಯಧಿಕವಾಗಿತ್ತು, ಮತ್ತು ಹಡಗುಗಳು ಬಹಳ ವೇಗವಾಗಿ ಸಾಗುತ್ತಿದ್ದು, ಮೀನು ಹಿಡಿಯಲು ಸಾಧ್ಯವಾಗದಿದ್ದಾಗ ಮತ್ತು ಸುರಕ್ಷತೆಯ ಕಾರಣದಿಂದ ಆಯುಧಗಳನ್ನು ಬಳಸುವುದನ್ನು ನಿಲ್ಲಿಸಲು ನಿಯಮಾವಳಿಗಳನ್ನು ಮಾಡಿದಾಗ ಮಾತ್ರ ಈ ಕ್ರೀಡೆ ಕಡಿಮೆಯಾಯಿತು. 19ನೇ ಶತಮಾನದಲ್ಲಿ, ಕಡಲುಕೋಳಿ ಕಾಲನಿಗಳು, ವಿಶೇಷವಾಗಿ ದಕ್ಷಿಣ ಪೆಸಿಫಿಕ್‌‌ನಲ್ಲಿರುವ ಕಾಲನಿಗಳನ್ನು ರೆಕ್ಕೆಗಳ ವ್ಯಾಪಾರಕ್ಕಾಗಿ ಬೇಟೆಯಾಡಲಾರಂಭಿಸಿದರು. ಇದರಿಂದಾಗಿ, ಗಿಡ್ಡ-ಬಾಲದ ಕಡಲುಕೋಳಿ ಹೆಚ್ಚುಕಡಿಮೆ ನಿರ್ನಾಮದ ಅಂಚಿಗೆ ತಲುಪಿದವು.

21 ಕಡಲುಕೋಳಿಗಳ ಜಾತಿಗಳನ್ನು IUCN ತನ್ನ ಕೆಂಪುಪಟ್ಟಿಯಲ್ಲಿ ಗುರುತಿಸಿದೆ, 19 ಜಾತಿಗಳಿಗೆ ಅಪಾಯವಿದೆ ಮತ್ತು ಇನ್ನುಳಿದ ಎರಡು ಜಾತಿಗಳು "ಅಪಾಯದ ಹತ್ತಿರದಲ್ಲಿವೆ" . ಎಂದು ಗುರುತಿಸಿದೆ. ಎರಡು ಜಾತಿಗಳನ್ನು(IUCNದಿಂದ ಗುರುತಿಸಲಾಗಿರುವಂತೆ) ಮುಖ್ಯವಾಗಿ ಅಪಾಯಕ್ಕೆ ಸಿಕ್ಕಿದ ಜಾತಿಗಳೆಂದು ಪರಿಗಣಿಸಲಾಗಿದೆ: ಆಂಸ್ಟರ್ಡ್ಯಾಮ್ ಕಡಲುಕೋಳಿ ಮತ್ತು ಚಥಮ್ ಕಡಲುಕೋಳಿಗಳು. ಒಂದು ಪ್ರಮುಖ ಅಪಾಯವೆಂದರೆ ವಾಣಿಜ್ಯಕ ದೀರ್ಘ-ದೂರದ ಮೀನುಗಾರಿಕೆ . ಕಡಲುಕೋಳಿಗಳು ಮತ್ತು ಇತರೆ ಕಡಲುಹಕ್ಕಿಗಳು ಗಾಳಕ್ಕೆ ಸಿಕ್ಕಿಸಿದ ಒಫಲ್ ಅಥವಾ ಪ್ರಾಣಿಗಳ ಕತ್ತರಿಸಿದ ಒಳಅಂಗಗಳ ಮಾಂಸಕ್ಕೆ ಆಕರ್ಷಿತವಾಗುವುದರಿಂದ ಅವು ದಾರಕ್ಕೆ ಸಿಕ್ಕಿಕೊಂಡು, ಮುಳುಗಿ, ಸಾಯುತ್ತವೆ. ಪ್ರತಿವರ್ಷ ಸುಮಾರು ಕಡಲುಕೋಳಿಗಳು ಈ ರೀತಿಯಲ್ಲಿಯೇ ಸಾವನ್ನಪ್ಪುತ್ತವೆ. ಅನಿಯಂತ್ರಿಂತ ಕಡಲುಗಳ್ಳರ ಮೀನುಗಾರಿಕೆಯು ಈ ಸಮಸ್ಯೆಯನ್ನು ಇನ್ನಷ್ಟು ಉಲ್ಬಣಗೊಳಿಸುತ್ತವೆ.

ಮಿಡ್‌ವೇ ಅಟಾಲ್‌‌ ನಲ್ಲಿ, ಲೇಸನ್ ಕಡಲುಕೋಳಿ ಮತ್ತು ವಿಮಾನದ ಮಧ್ಯೆ ಸಂಭವಿಸುವ ಡಿಕ್ಕಿಯಿಂದಾಗಿ ಮನುಷ್ಯರು ಮತ್ತು ಹಕ್ಕಿಗಳ ಮರಣಕ್ಕೆ ಕಾರಣವಾಗಿದೆ, ಜೊತೆಗೆ ಸೇನಾ ಹಾರಾಟದ ಕಾರ್ಯಾಚರಣೆಗೆ ತೀವ್ರ ತೊಡಕನ್ನೂ ಉಂಟುಮಾಡಿರುತ್ತದೆ. 1950ರ ಕೊನೆಯ ಭಾಗದಲ್ಲಿ ಮತ್ತು 1960ರ ಆರಂಭಿಕ ಭಾಗದಲ್ಲಿ ನಡೆಸಿದ ಅಧ್ಯಯನದಲ್ಲಿ ಹಕ್ಕಿಗಳನ್ನು ಕೊಲ್ಲುವುದು, ಲೆವೆಲ್ಲಿಂಗ್ ಮತ್ತು ದಿಣ್ಣೆಯನ್ನು ತೆಗೆದುಹಾಕಿ ಸಮತಟ್ಟುಗೊಳಿಸುವುದು ಮತ್ತು ವಾರ್ಷಿಕವಾಗಿ ಗೂಡುಕಟ್ಟುವ ಜಾಗಗಳನ್ನು ನಾಶಪಡಿಸುವುದು, ಇತ್ಯಾದಿ ನಿಯಂತ್ರಣಾ ವಿಧಾನಗಳನ್ನು ಪರೀಕ್ಷಿಸಿದೆ. ಸಂಚಾರಿ ನಿಯಂತ್ರಣ(ಟ್ರಾಫಿಕ್ ಕಂಟ್ರೋಲ್) ಮತ್ತು ರೇಡಿಯೋ ಗೋಪುರಗಳಂತಹ ಎತ್ತರದ ನಿರ್ಮಿತಿಗಳು, ಸುಮಾರು ೩೦೦೦ ಹಕ್ಕಿಗಳನ್ನು ವಿಮಾನದ ಡಿಕ್ಕಿಯಲ್ಲಿ ಕೊಂದಿವೆ. ಇದು 1964-1965ರಲ್ಲಿ ಗೋಪುರಗಳನ್ನು ತೆಗೆಯುವ ಮೊದಲು ನಡೆದಿರುವುದು. ನೌಕಾ ವಾಯುದಳ ಸೌಲಭ್ಯವನ್ನು(ನೇವಲ್ ಏರ್ ಫೆಸಿಲಿಟಿ) ಮಿಡ್‌ವೇ ದ್ವೀಪಗಳಲ್ಲಿ 1993ರಲ್ಲಿ ಕೊನೆಗೊಳಿಸಿರುವುದು ಸೇನಾ ವಿಮಾನಗಳೊಂದಿಗೆ ಹಕ್ಕಿಗಳು ಡಿಕ್ಕಿ ಹೊಡೆಯುವ ಸಮಸ್ಯೆಯನ್ನು ನಿವಾರಿಸಿದೆ. ಇತ್ತೀಚಿನ ದಿನಗಳಲ್ಲಿ ದ್ವೀಪಗಳಲ್ಲಿ ಮನುಷ್ಯರ ಚಟುವಟಿಕೆಗಳನ್ನು ಕಡಿಮೆಗೊಳಿಸಿರುವುದು ಹಕ್ಕಿಗಳ ಸಾವನ್ನು ಕಡಿಮೆ ಮಾಡಲು ಸಹಕಾರಿಯಾಗಿವೆ. ಆದರೂ ಸೇನಾ ಕಟ್ಟಡಗಳ ಬಳಿ ಇರುವ ಸೀಸದ ಬಣ್ಣದ ಮಾಲಿನ್ಯದಿಂದ ಹಕ್ಕಿಗಳಿಗೆ ಅಜೀರ್ಣವಾಗಿ ವಿಷವಾಗುವ ಸಮಸ್ಯೆ ಮುಂದುವರಿದೇ ಇದೆ. ಕಡಲುಕೋಳಿಗಳ ಗರಿಗಳು 20ಶತಮಾನದಲ್ಲಿ ಜನಪ್ರಿಯವಾಗಿದ್ದವು. 1909ರ ಒಂದೇ ವರ್ಷದಲ್ಲಿಯೇ, ಸುಮಾರು 300,000 ಕಡಲುಕೋಳಿಗಳನ್ನು ಮಿಡ್‌ವೇ ದ್ವೀಪ ಮತ್ತು ಲೇಸನ್ ದ್ವೀಪಗಳಲ್ಲಿ ಅವುಗಳ ಗರಿಗಳಿಗಾಗಿ ಕೊಲೆಗೈಯಲಾಯಿತು. 

ಕಡಲುಕೋಳಿಗಳಿಗೆ ಇನ್ನೊಂದು ಅಪಾಯವೆಂದರೆ ಇಲಿಗಳು ಅಥವಾ ಫೆರಲ್ ಬೆಕ್ಕುಗಳಂತಹ , ಯಾವುದೋ ಚಟುವಟಿಕೆಯಿಂದಾಗಿ ಬೇರೆ ನೆಲೆಗಳಿಂದ ಇಲ್ಲಿಗೆ ಬಂದ ಜಾತಿಗಳು(ಇಂಟ್ರೊಡ್ಯೂಸ್‌ಡ್ ಸ್ಪೀಶೀಸ್), ಕಡಲುಕೋಳಿಗಳ ಮೇಲೆ ಅಥವಾ ಅವುಗಳ ಮರಿಗಳು ಮತ್ತು ಮೊಟ್ಟೆಗಳ ಮೇಲೆ ನೇರವಾಗಿ ದಾಳಿ ಮಾಡುವುದು. ಭೂ ಸಸ್ತನಿಗಳು ಇಲ್ಲದ ದ್ವೀಪಗಳಲ್ಲಿ ಕಡಲುಕೋಳಿಗಳು ಮರಿಹಾಕುವ ರೀತಿಯಲ್ಲಿ ವಿಕಾಸಗೊಂಡಿವೆ. ಆದರೆ ಈ ಭೂಸಸ್ತನಿಗಳ ವಿರುದ್ಧ ಯಾವುದೇ ರೀತಿಯ ರಕ್ಷಣೆಯನ್ನು ಅಭಿವೃದ್ಧಿಪಡಿಸಿಕೊಂಡಿಲ್ಲ. ಇಲಿಯಷ್ಟು ಚಿಕ್ಕ ಜಾತಿಗಳ ಪ್ರಾಣಿಗಳು ಕೂಡ ಇವಕ್ಕೆ ಮಾರಣಾಂತಿಕವಾಗಬಲ್ಲವು; ಗಫ್ ದ್ವೀಪಗಳಲ್ಲಿ ಟ್ರಿಸ್ಟನ್ ಕಡಲುಕೋಳಿ ಗಳ ಮರಿಗಳ ಮೇಲೆ ಅಲ್ಲಿಗೆ ಬಂದ ಮನೆಯಲ್ಲಿರುವಂತಹ ಚಿಕ್ಕ ಇಲಿಗಳು ದಾಳಿ ನಡೆಸಿ, ಚಿಕ್ಕ ಮರಿಗಳನ್ನು ಜೀವಂತ ಹಿಡಿದು ತಿಂದಿವೆ. ಹೀಗೆ ಬೇರೆಡೆಯಿಂದ ಬಂದ ಜಾತಿಯ ಪ್ರಾಣಿಗಳು ಬೇರೆ ಪರೋಕ್ಷ ಪರಿಣಾಮಗಳನ್ನೂ ಹೊಂದಿವೆ: ಅಮ್ಸ್‌ಟರ್‌ಡ್ಯಾಮ್‌ ದ್ವೀಪದಲ್ಲಿ ಆವರಿಸಿರುವ ಹುಲ್ಲುಗಾವಲನ್ನು ದನಗಳು ಅಧಿಕವಾಗಿ ಮೇಯುವುದರಿಂದ ಅಮ್ಸ್‌ಟರ್‌ಡ್ಯಾಮ್‌ ಕಡಲುಕೋಳಿಗಳಿಗೆ ಅಪಾಯವಿದೆ; ಜೊತೆಗೆ ಬೇರೆ ದ್ವೀಪಗಳಲ್ಲಿ ಮತ್ತೊಂದು ಕಡೆಯಿಂದ ತಂದು ನೆಟ್ಟ ಮರಗಿಡಗಳಿಂದಾಗಿ ಗೂಡು ಕಟ್ಟುವ ನೆಲೆಯ ಜಾಗವನ್ನು ಕಡಿಮೆಯಾಗುತ್ತಿದೆ.

ಪ್ಲಾಸ್ಟಿಕ್‌ ಫ್ಲಾಟ್‌ಸಾಮ್‌(ನಿರುದ್ದಿಶ್ಯವಾಗಿ ಸಮುದ್ರಕ್ಕೆ ಬಿಟ್ಟ ವಸ್ತುಗಳು, ಉದಾಹರಣೆಗೆ ಹಡಗುಗಳು ಮುಳುಗಿದಾಗ ಸಮುದ್ರಕ್ಕೆ ಸೇರುವ ಭಾಗಗಳು) ನ ವಸ್ತುಗಳ ಅಜೀರ್ಣವು ಅನೇಕ ಕಡಲುಹಕ್ಕಿಗಳಿಗೆ ಅತ್ಯಂತ ಸಮಸ್ಯೆಯುಂಟು ಮಾಡುತ್ತವೆ. ಸಮುದ್ರದಲ್ಲಿ ಪ್ಲಾಸ್ಟಿಕ್ ಹಾವಳಿಯನ್ನು 1960ರಲ್ಲಿ ಮೊದಲು ದಾಖಲಿಸಿದ್ದು, ತದನಂತರದ ವರ್ಷಗಳಲ್ಲಿ ತೀವ್ರವಾಗಿ ಹೆಚ್ಚಿದೆ. ಹಡಗುಗಳು, ಸಮುದ್ರ ದಡದಲ್ಲಿ ಕಸ ಎಸೆಯುವುದು, ಬೀಚ್‌ಗಳಲ್ಲಿ ಗಲೀಜು ಮಾಡುವುದು ಮತ್ತು ನದಿಗಳಿಂದ ಬಂದು ಸೇರುವ ತ್ಯಾಜ್ಯಗಳು, ಈ ಎಲ್ಲದರಿಂದ ಸಮುದ್ರದಲ್ಲಿ ಪ್ಲಾಸ್ಟಿಕ್ ಪ್ರಮಾಣ ಅತ್ಯಧಿಕವಾಗಿದೆ. ಕಡಲುಕೋಳಿಗಳಿಗೆ ಪ್ಲಾಸ್ಟಿಕ್‌ ಜೀರ್ಣಿಸಿಕೊಳ್ಳುವುದು ಅಸಾಧ್ಯ ಮತ್ತು ಅದು ಅವುಗಳ ಹೊಟ್ಟೆ ಅಥವಾ ಗಿಜರ್ಡ್‌ನಲ್ಲಿ ಆಹಾರಕ್ಕೆ ಬಳಸುವ ಜಾಗದಲ್ಲಿ ಸಂಗ್ರಹಗೊಳ್ಳುತ್ತದೆ ಅಥವಾ ಅದು ನೇರವಾಗಿಯೇ ಪರಿಣಾಮವುಂಟುಮಾಡಿ, ಹಕ್ಕಿ ಹೊಟ್ಟೆಗಿಲ್ಲದೇ ಸಾಯುವಂತೆ ಮಾಡುತ್ತದೆ. ದಕ್ಷಿಣ ಪೆಸಿಫಿಕ್‌ನಲ್ಲಿರುವ ಹಕ್ಕಿಗಳ ಅಧ್ಯಯನವು ಪ್ಲಾಸ್ಟಿಕ್‌ ಅಜೀರ್ಣವು ದೇಹ ತೂಕ ಮತ್ತು ದೇಹ ಸ್ಥಿತಿ ಕುಸಿಯುವಂತೆ ಮಾಡಿದೆ ಎಂಬುದನ್ನು ತೋರಿಸಿದೆ. ಕೆಲವೊಮ್ಮೆ ಈ ಪ್ಲಾಸ್ಟಿಕ್‌ಗಳನ್ನುಪೋಷಕ ಹಕ್ಕಿಗಳು ಕಾರಿಕೊಳ್ಳುತ್ತವೆ ಮತ್ತು ಮರಿಗಳಿಗೆ ಉಣಿಸಲಾಗುತ್ತದೆ; ಮಿಡ್‌ವೇ ಅಟಾಲ್‌ ನಲ್ಲಿರುವ ಲೇಸನ್ ಕಡಲುಕೋಳಿ ಮರಿಗಳ ಅಧ್ಯಯನವನ್ನು ಮಾಡಿಲಾಗಿದೆ. ಈ ಅಧ್ಯಯನವು ಸ್ವಾಭಾವಿಕವಾಗಿ ಸತ್ತ ಮರಿಗಳಲ್ಲಿ ಅಜೀರ್ಣವಾದ ಪ್ಲಾಸ್ಟಿಕ್‌ನ ಅತ್ಯಧಿಕ ಸಂಗ್ರಹ ಕಂಡುಬಂದಿದ್ದು, ಆಕಸ್ಮಿಕವಾಗಿ ಅಥವಾ ಅಪಘಾತಗಳ್ಲಲಿ ಸತ್ತ ಆರೋಗ್ಯವಂತ ಮರಿಗಳ ದೇಹದಲ್ಲಿ ಕಂಡು ಬಂದ ಪ್ಲಾಸ್ಟಿಕ್‌ನ ಪ್ರಮಾಣಕ್ಕಿಂತ ಅತ್ಯಧಿಕವಾಗಿದೆ ಎಂದು ತೋರಿಸಿದೆ. ಪ್ಲಾಸ್ಟಿಕ್ ನೇರವಾಗಿ ಸಾವಿಗೆ ಕಾರಣವಲ್ಲದಿದ್ದರೂ, ಇವು ಮರಿಗಳಿಗೆ ಆಹಾರ ತೆಗೆದುಕೊಳ್ಳುವಾಗ ದೈಹಿಕ ಒತ್ತಡವುಂಟು ಮಾಡುತ್ತದೆ ಮತ್ತು ಸ್ವಲ್ಪ ತಿನ್ನುತ್ತಿರುವಂತೆ ಹೊಟ್ಟೆ ತುಂಬಿದಂತೆ ಭಾಸವಾಗುತ್ತದೆ. ಹೀಗಾಗಿ ಮರಿಗಳು ಆಹಾರ ಸೇವಿಸುವುದು ಕಡಿಮೆಯಾಗುತ್ತದೆ ಮತ್ತು ಬದುಕುಳಿಯುವ ಸಾಧ್ಯತೆ ಕಡಿಮೆ ಯಾಗುತ್ತದೆ.

ವಿಜ್ಞಾನಿಗಳು ಮತ್ತು ಸಂರಕ್ಷಣಾಕಾರರು,(ಸೇವ್‌ ದಿ ಆಲ್ಬಟ್ರಾಸ್(ಕಡಲುಕೋಳಿಗಳನ್ನು ರಕ್ಷಿಸಿ) ಆಂದೋಲನವನ್ನು ನಡೆಸುತ್ತಿರುವ, ಮುಖ್ಯವಾಗಿ ಬರ್ಡ್‌ಲೈಫ್‌ ಇಂಟರ್‌ನ್ಯಾಶನಲ್ ಮತ್ತು ಅವುಗಳ ಸಹಸಂಸ್ಥೆಗಳು) ಸರ್ಕಾರಗಳು ಮತ್ತು ಮೀನುಗಾರ ರೊಡನೆ ಕೆಲಸ ಮಾಡುತ್ತಿದ್ದು, ಕಡಲುಕೋಳಿಗಳು ಎದುರಿಸುತ್ತಿರುವ ಅಪಾಯಕ್ಕೆ ಪರಿಹಾರ ಕಂಡುಕೊಳ್ಳಲು ಪ್ರಯತ್ನಿಸುತ್ತಿದ್ದಾರೆ. ರಾತ್ರಿಗಳಲ್ಲಿ ಉದ್ದ ದಾರದ ಗಾಳವನ್ನು ಸಮುದ್ರದಲ್ಲಿ ಇಡುವುದು, ಗಾಳಕ್ಕೆ ನೀಲಿ ಬಣ್ಣ ಹಾಕುವುದು, ಗಾಳವನ್ನು ಆಳನೀರಿನಲ್ಲಿ ಇಳಿಬಿಡುವುದು, ಗಾಳದ ದಾರದ ತೂಕವನ್ನು ಹೆಚ್ಚಿಸುವುದು ಮತ್ತು ಹಕ್ಕಿ ಹೆದರಿಸುವವರನ್ನು ಬಳಸುವುದು, ಹೀಗೆ ವಿವಿಧ ತಂತ್ರಗಳನ್ನು ಬಳಸಿ, ಕಡಲುಹಕ್ಕಿಗಳು ಬಲಿಯಾಗುವುದನ್ನು ತಡೆಯಲು ಯತ್ನಿಸಲಾಗುತ್ತಿದೆ. ಉದಾಹರಣೆಗೆ, ವಿಜ್ಞಾನಿಗಳು ಮತ್ತು ಮೀನುಗಾರರ ಮಧ್ಯೆ ಒಂದು ಸಹಭಾಗಿತ್ವದ ಅಧ್ಯಯನವನ್ನು ನ್ಯೂಜಿಲ್ಯಾಂಡ್ ನಲ್ಲಿ ಯಶಸ್ವಿಯಾಗಿ ನಡೆಸಲಾಗಿದ್ದು, ಆಳನೀರಿನಲ್ಲಿ ಅಂದರೆ ಕಡಲುಕೋಳಿಗಳ ಜಾತಿಗಳು ತಲುಪಲಾರದಷ್ಟು ಆಳದಲ್ಲಿ ಉದ್ದದಾರದ ಗಾಳವನ್ನು ಇಡುವುದನ್ನು ಪರೀಕ್ಷೆ ಮಾಡಲಾಯಿತು. ಈ ಕೆಲವು ತಂತ್ರಗಳನ್ನು ಫಾಕ್‌ಲ್ಯಾಂಡ್ ದ್ವೀಪಗಳಲ್ಲಿರುವ ಪಂಟಗೋನಿಯನ್ ಟೂತ್‌ಫಿಶ್ ಮೀನುಗಾರಿಕೆ ಸ್ಥಳಗಳಲ್ಲಿ ಬಳಸಲಾಗಿದ್ದು, ಅವು ಕಳೆದ ಹತ್ತು ವರ್ಷಗಳಲ್ಲಿ ಹಡಗುಪಡೆಗಳಿಗೆ ಕಪ್ಪು-ಕಂದು ಕಡಲುಕೋಳಿ ಬಲಿಯಾಗುವುದನ್ನು ಕಡಿಮೆಗೊಳಿಸಿವೆ ಎನ್ನಲಾಗಿದೆ. ಸಂರಕ್ಷಣಾಕಾರರು ದ್ವೀಪಗಳನ್ನು ಪುನಃಸ್ಥಾಪನೆ , ಮೂಲ ವನ್ಯಜೀವಿಗಳಿಗೆ ಅಪಾಯವೊಡ್ಡುವ ಬೇರೆಡೆಯಿಂದ ಬಂದ ಪ್ರಾಣಿಗಳ ಜಾತಿಗಳನ್ನು ಅಲ್ಲಿಂದ ಓಡಿಸುವುದು ಇತ್ಯಾದಿ ಕ್ರಮಗಳನ್ನೂ ಕೈಗೊಂಡಿದ್ದಾರೆ. ಇವು ಬೇರೆಡೆಯಿಂದ ಬಂದ ಪ್ರಾಣಿಭಕ್ಷಕಗಳಿಂದ ಕಡಲುಕೋಳಿಗಳನ್ನು ರಕ್ಷಿಸುತ್ತದೆ. 

ಕಡಲುಕೋಳಿಗಳನ್ನು ಮತ್ತು ಇತರೆ ಕಡಲುಹಕ್ಕಿಗಳನ್ನು ರಕ್ಷಿಸುವ ನಿಟ್ಟಿನಲ್ಲಿ ಒಂದು ಬಹುಮುಖ್ಯ ಹೆಜ್ಜೆಯೆಂದರೆ 2001ರಲ್ಲಿ ಆಗಿರುವ ಒಡಂಬಡಿಕೆ , ಕಡಲುಕೋಳಿಗಳು ಮತ್ತು ಪೆಟ್ರಲ್‌‌ಗಳ ಸಂರಕ್ಷಣೆಯ ಕುರಿತ ಒಪ್ಪಂದ. ಇದು 2004ರಿಂದ ಜಾರಿಗೊಂಡಿದೆ ಮತ್ತು ಎಂಟು ದೇಶಗಳು ಇದನ್ನು ಅನುಮೋದಿಸಿವೆ. ಅವೆಂದರೆ ಆಸ್ಟ್ರೇಲಿಯಾ, ಈಕ್ವೆಡಾರ್, ನ್ಯೂಜೆಲ್ಯಾಂಡ್ , ಸ್ಪೈನ್ , ದಕ್ಷಿಣ ಆಫ್ರಿಕಾ , ಫ್ರಾನ್ಸ್‌ , ಪೆರು ಮತ್ತು ಯುಕೆ(ಬ್ರಿಟನ್) . ಒಡಂಬಡಿಕೆಯ ಅಡಿಯಲ್ಲಿ ಈ ಎಲ್ಲ ದೇಶಗಳು ಕಡಲುಕೋಳಿಗಳನ್ನು ಹಿಡಿಯುವುದು, ಮಾಲಿನ್ಯ ಮತ್ತು ಬೇರೆಡೆಯಿಂದ ಬಂದು ನೆಲೆಯೂರಿದ ಪ್ರಾಣಿಗಳನ್ನು ಕಡಲುಕೋಳಿಗಳು ಗೂಡುಕಟ್ಟುವ ದ್ವೀಪಗಳಿಂದ ನಿವಾರಿಸುವುದು, ಇನ್ನಿತರ ಕ್ರಮಗಳನ್ನು ತೆಗೆದುಕೊಳ್ಳಬೇಕಾಗುತ್ತದೆ. ಒಡಂಬಡಿಕೆಗೆ ಇನ್ನೂ ಮೂರು ದೇಶಗಳು ಸಹಿ ಹಾಕಿವೆ, ಆದರೆ ಇನ್ನೂ ಅನುಮೋದಿಸಿಲ್ಲ, ಅವೆಂದರೆ ಅಂರ್ಜೆಂಟೈನಾ , ಬ್ರೆಜಿಲ್ ಮತ್ತು ಚಿಲಿ .

ಬೆದರಿಕೆ ಅಥವಾ ಅಪಾಯಗಳು ಮತ್ತು ಸಂರಕ್ಷಣೆ
ಜೀವಶಾಸ್ತ್ರ
ಹಂಚಿಕೆ ಮತ್ತು ಸಮುದ್ರದಲ್ಲಿ ವ್ಯಾಪ್ತಿ
ಪಕ್ಷಿವೀಕ್ಷಣೆ